Perussuomalaisten europarlamentaarikko Jussi Halla-aho on jättänyt Euroopan komissiolle vastattavaksi kirjallisen kysymyksen, jossa hän esittää komission terrorismidirektiiviesityksen tarkistamista islamilaisen radikalismin ja terrorismin torjunnan tehostamiseksi.

– Islamilainen radikalismi ja terrorismi ovat tänä päivänä akuutein vaara eurooppalaiselle elämänmuodolle. Islamilainen valtio on onnistunut puolen vuoden sisällä suorittamaan kaksi suurta terrori-iskua EU:n sisällä, mikä on saattanut Euroopan turvallisuusviranomaisten valmiusasteen ja toimintakyvyn kyseenalaisiksi, Halla-aho huomauttaa.

Terroritekoja tekevät myös integroituneet muslimit

Halla-aho painottaa, ettei islamilaisen radikalismin ja terrorismin selittäjänä voida pitää yhteiskunnassa esiintyvää rasismia, sillä terroritekoihin syyllistyneiden muslimeiden joukossa on toistuvasti ollut yhteiskuntaan hyvin kiinnittyneitä yksilöitä.

– Islamilaisen ääriajattelun ja -toiminnan taustalla on pikemminkin Euroopan muslimeiden omaehtoinen segregoituminen yhteisöihin, joissa vallitsevat islamilaiset arvot ja normit. Euroopan passiivinen kotouttamispolitiikka, jossa on lähinnä korostettu muslimien oikeuksia velvollisuuksien sijaan, on osaltaan voimistanut muslimien radikalisaatiota ja syrjäytymistä.

Tutkintavankeutta ja maahantulokieltoja

Halla-ahon mielestä EU:ssa käsittelyssä oleva terrorismidirektiivi on oikeansuuntainen askel terrorismin ja radikalismin torjumiseksi, mutta direktiivi tarvitsee tarkistuksia sen suhteen, kuinka potentiaalisia terroritekijöitä voitaisiin ottaa säilöön ja monitorointiin sekä kokonaan estää heidän maahantulonsa.

– Terrorismidirektiivissä olisi syytä säätää erillisestä pidennetystä tutkintavankeudesta, jos henkilön perustellusta syystä epäillään valmistelevan terrori-iskua. Olisi lisäksi harkittava yhteiseurooppalaisen henkilörekisterin tekemistä radikalisoituneista muslimeista, jotta epäiltyjen jihadistien liikkeitä voitaisiin monitoroida tehokkaasti, Halla-aho esittää.

– Jäsenmailla myös pitäisi olla oikeus väliaikaisesti kieltää kaikkien henkilöiden maahanmuutto niistä kolmansista maista, joissa on terrorismille huomattavaa kannatusta.

SUOMEN UUTISET